
הכנסת העשרים
מושב שני
<פרוטוקול מס' 296>
מישיבת ועדת העבודה, הרווחה והבריאות
יום שלישי, ו' בתמוז התשע"ו (12 ביולי 2016), שעה 11:45
<סדר היום:>
<הצעת חוק הבטחת הכנסה (תיקון מס' 47) (ילד הזכאי לגמלה מיוחדת), התשע"ו-2016 (פ/2518/20) (כ/647), של חה"כ מירב בן ארי, אלי אלאלוף, יעקב מרגי, נורית קורן, אלי כהן, רועי פולקמן, יפעת שאשא ביטון, יוסי יונה, נחמן שי, טלי פלוסקוב וקארין אלהרר>
נכחו:

<חברי הוועדה:> 
אלי אלאלוף – היו"ר
מירב בן ארי

יגאל גואטה

<מוזמנים:> 
	עו"ד נועם פליק
	–
	יועץ משפטי, משרד הרווחה והשירותים החברתיים

	ורד כרמון
	–
	מפקחת ארצית לגיל הרך, משרד הרווחה והשירותים החברתיים

	עו"ד שרית דמרי-דבוש
	–
	הלשכה המשפטית, המוסד לביטוח לאומי


לרשימת השדלנים שנכחו בדיון – ראו בקישור זה.

<ייעוץ משפטי: >
ענת מימון
ענבר הרשקוביץ (מתמחה)
<מנהלת הוועדה:>
ענת כהן שמואל
<רישום פרלמנטרי:>
אירית שלהבת
<הצעת חוק הבטחת הכנסה (תיקון מס' 47) (ילד הזכאי לגמלה מיוחדת), התשע"ו-2016  (פ/2518/20) (כ/647), של חה"כ מירב בן ארי, אלי אלאלוף, יעקב מרגי, נורית קורן, אלי כהן, רועי פולקמן, יפעת שאשא ביטון, יוסי יונה, נחמן שי, טלי פלוסקוב וקארין אלהרר>
<היו"ר אלי אלאלוף:>
אני מתכבד לפתוח את ישיבת ועדת העבודה, הרווחה והבריאות. על סדר היום הצעת חוק הבטחת הכנסה (תיקון מס' 47) (ילד הזכאי לגמלה מיוחדת), התשע"ו-2016, הצעת חוק בהובלה של חברת הכנסת מירב בן ארי וביחד עם חברי הכנסת אלי אלאלוף, יעקב מרגי, נורית קורן, אלי כהן, רועי פולקמן, יפעת שאשא ביטון, יוסי יונה, נחמן שי, טלי פלוסקוב וקארין אלהרר. בבקשה, נקרא את הצעת החוק.  
<ענת מימון:>
הצעת חוק הבטחת הכנסה (תיקון מס' 47), התשע"ו–2016
	"תיקון התוספת הראשונה
	1.
	בחוק הבטחת הכנסה, התשמ"א–1980‏, בתוספת הראשונה, בפסקה (1) – 

	
	
	(1)
בכל מקום, במקום "ילד נטוש" יבוא "ילד הזכאי לגמלה מיוחדת";

	
	
	(2)
בפסקת משנה (ב), במקום "נטוש" יבוא "לילד הזכאי לגמלה מיוחדת".

	תיקון חוק
הביטוח הלאומי
	2.
	בחוק הביטוח הלאומי [נוסח משולב], התשנ"ה–1995‏, בסעיף 74(ב)(1)(ד), במקום "ילד נטוש" יבוא "ילד הזכאי לגמלה מיוחדת"."


למעשה אנחנו משנים פה מונח. היה מדובר על "ילד נטוש", שהוא ילד שהוריו נטשו אותו בישראל, ובלבד שאחד מהוריו הוא תושב ישראל, או ילד שהורהו תושב ישראל נטש אותו בישראל וההורה השני נפטר. חברת הכנסת בן ארי הציגה בדיון הקודם שרבים מן הילדים שזכאים לגמלה הזאת טענו שהמונח הזה בטופס, "ילד נטוש", הוא מונח לא מתאים וביקשו לשנות אותו. לכן ביקשו להחליף את זה ל"ילד הזכאי לגמלה מיוחדת". זה נעשה בהסכמה של המוסד לביטוח הלאומי, משרד הרווחה והשירותים החברתיים ומשרד המשפטים. 

<היו"ר אלי אלאלוף:>
מישהו רוצה להתייחס? חברת הכנסת בן ארי, קראנו את הצעת החוק. עכשיו בואו נצביע. את רוצה להגיד משהו?

<מירב בן ארי (כולנו):>
אני רוצה להגיד לך תודה, קודם כול, שלקחת את זה ברצינות ושינית. ביום ראשון הייתי בסיור ונפגשנו עם חסרי בית בחיפה. אחת הבנות אמרה לי שוב – אני לא יודעת איך בכלל הם יודעים את זה – "שמעתי שאתם מחליפים את השם של החוק". אז קיבלנו תמיכה גם מתוך השטח. אני מודה לך, אני מודה לצוות הוועדה כי אני די "חופרת" להם. זה לא לפרוטוקול. וכמובן אני מחכה לחוק החשוב שלנו, שהוא מאוד-מאוד חשוב, וזה השלב הבא, שנחליף גם את השם "המפגר", שיפסיקו להגיד את המונח "ילד מפגר". תודה רבה. 

<יגאל גואטה (ש"ס):>
דרך אגב, אדוני היושב-ראש, אני רואה שיש פה נציגים של הביטוח הלאומי. אני חושב שצריך נציגים מהאקדמיה ללשון... 

<היו"ר אלי אלאלוף:>
מי בעד הצעת החוק? מי נגד? 

הצבעה

בעד – 3
נגד – אין
נמנעים – אין

הצעת חוק הבטחת הכנסה (תיקון מס' 47) (ילד הזכאי לגמלה מיוחדת), התשע"ו-2016, נתקבלה.  

<היו"ר אלי אלאלוף:>
תודה רבה. הצעת החוק נתקבלה פה אחד. 
הישיבה נעולה. 

<הישיבה ננעלה בשעה 11:54.>

